<classify> SERIKALI imeendelea kupata pigo kwa kupungukiwa nguvu kazi yake kutokana na mwendelezo wa ajali zinazohusisha magari yake, ambapo safari hii imepoteza wafanyakazi wake katika ajali iliyoua watu tisa, wakiwemo watumishi wanane wa Wizara ya Ardhi, Nyumba na Maendeleo ya Makazi waliopo kwenye Mradi wa Kuwezesha Umilikishaji Ardhi LTSP.Ajali hiyo ilitokea wakati tayari serikali kupitia kwa Naibu Waziri wa Mambo ya Ndani ya Nchi, Masauni Hamad Masauni kutoa onyo kwa madereva wa serikali na maofisa wanaowashawishi kuendesha magari kwa mwendo kasi na kusababisha ajali zinazosababisha vifo vya watu wasio na hatia.Ajali ya juzi ambayo pia imesababisha majeraha kwa watu wengine wanne, ilitokea baada ya gari aina ya Toyota Land Cruiser lenye namba za usajili STK 994 linalomilikiwa na Wizara ya Ardhi, Nyumba na Maendeleo ya Makazi, kutumbukia Mto Kikwawila katika barabara inayotokea Mikumi kwenda Ifakara mkoani Morogoro.Gari hilo lilikuwa likiendeshwa na Baraka Charles ambaye amejeruhiwa na amelazwa katika Hospitali ya Rufaa ya St Francis ya mjini Ifakara kwa matibabu. Kamanda wa Polisi Mkoa wa Morogoro, Willbroad Mutafungwa alisema chanzo cha ajali hiyo ni mwendo kasi wa gari hilo ambapo dereva, Baraka Charles 29 alishindwa kulimudu na baada ya ajali alikimbia na kujisalimisha katika kituo cha Polisi Ifakara.Pia alipelekwa hospitalini kwa uchunguzi ambapo alionekana ni mzima wa afya na kwamba anaendelea kuhohjiwa kuhusiana na ajali hiyo. Alisema gari hilo liliacha njia na kugonga kingo ya daraja na kutumbukia mtoni. Naye Waziri wa Ardhi, Nyumba na Maendeleo ya Makazi, William Lukuvi akitoa taarifa ya ajali hiyo alisema kama wizara imesikitishwa na ajali hiyo na kuwapa pole wote walioguswa.Baadhi ya mashuhuda wa ajali hiyo waliokuwepo eneo la tukio walisema waliliona gari hilo likiendeshwa kwa mwendo wa kasi huku kukiwa na kona kali na daraja mbele na baadaye waliliona gari hilo likitumbukia mtoni. Tulishuhudia gari likija kwa kasi huku mbele kukiwa na kona na daraja na baadaye tulishituka kuona likitumbukia mtoni, alisema Seleman Ali mkazi wa eneo hilo.Kamanda alitaja waliokufa kutokana na ajali hiyo kuwa ni Shebly Yusuph Shebly 30, Glory Mziray 25, Salome Lukosi 24 na Sylvester Mwakalebela 25 Watunza Kumbukumbu, Sheila Stambuli 32, Maria Kunyanja 24 M E, Hassan Kayuga 27 Msajili , Rudaya Mwakalebela 27 Ofisa Ardhi na Msafiri Msukuma 46 ambaye ni dereva na mkazi wa Kibaoni.Mbali ya dereva wa gari hilo, majeruhi wengine ambao wamelazwa katika Hospitali hiyo ya Rufaa ya St Francis Ifakara ni Stanlaus Budodi, Faraja Gowele na Sauda Shabani. Awali akizungumzia tukio hilo, Mkuu wa Wilaya ya Kilombero, James Ihunyo alisema ajali hiyo ilitokea Februari 23, mwaka huu, saa 11 jioni baada ya gari hilo kutumbukia katika mto Kikwawila, umbali wa kilometa saba kabla ya kufika Ifakara mjini.Kutokana na ajali hiyo watumishi wanane na mfanyakazi mmoja wa chama cha kijamii walikufa papo hapo. Ihunyo alisema gari hilo liliwabeba wafanyakazi wa mradi huo na walikuwa wakitokea katika kijiji cha Kiberege ambako walikuwa na kazi ya kugawa hati ya hakimiliki ya kimila katika kijiji hicho.Kufuatia ajali hiyo, Mkuu huyo wa wilaya jana aliitisha kikao cha Kamati ya Ulinzi na Usalama ya Wilaya ili kujadili suala hilo ikiwa ni pamoja na kuwasiliana na Katibu Mkuu wa wizara hiyo ili kuandaa utaratibu wa usafirishaji wa miili ya marehemu katika maeneo ya familia zao.Kutokana na ajali hiyo jana Wizara ya Mambo ya Ndani ya Nchi, ilitoa salamu za pole kwa ndugu, jamaa na marafiki wa familia za marehemu. Taarifa kwa vyombo vya habari iliyotolewa na Katibu Mkuu wa wizara hiyo, Meja Jenerali Jacob Kingu ilisema kuwa Waziri wa Mambo ya Ndani ya Nchi, Kangi Lugola kwa masikitiko makubwa anatoa pole kwa Waziri wa Ardhi, Nyumba na Maendeleo ya Makazi, William Lukuvi, pamoja na ndugu na familia zote zilizopoteza wapendwa wao katika ajali hiyo.Natoa pole nyingi kwa Waziri Lukuvi, ndugu, jamaa na marafiki waliopoteza wapendwa wao katika ajali hii, Mwenyezi Mungu aziweke roho za marehemu mahali pema peponi, Amina, ilieleza taarifa hiyo. Miili ya marehemu waliopoteza maisha katika ajali hiyo imehifadhiwa katika chumba cha maiti cha Hospitali ya St Francis huku shughuli za kuaga miili zikitarajia kufanyika leo mjini Ifakara.Ajali zinazohusisha magari ya serikali Baadhi ya ajali zilizohusisha magari ya serikali ni: Ajali ya kwanza ilitokea Mei 22 mwaka jana, ambapo maofisa watatu wa Kituo cha Uwekezaji nchini TIC, walifariki dunia baada ya gari walilopanda kupata ajali eneo la Chalinze wakiwa njiani kuelekea Dodoma.Julai 29, mwaka jana, watu wawili walikufa kutokana na ajali ya gari la serikali katika Kijiji cha Kalembela wilayani Chato mkoa wa Geita, ambao ni Ofisa Habari wa Wizara ya Viwanda na Biashara, Shadrack Sagati na mwananchi, Semeni Kibiriti. Katika ajali hiyo watumishi wengine wanne, akiwamo dereva na Naibu Katibu Mkuu wa Wizara hiyo, Ludovick James walijeruhiwa na kulazwa hospitali.Agosti 4, mwaka jana pia, kulikuwa na ajali nyingine iliyohusu gari la serikali, ambapo Waziri wa Maliasili na Utalii, Dk Hamisi Kigwangalla alijeruhiwa na Ofisa Habari wa wizara hiyo, Hamza Temba alipoteza maisha. Mwezi huo huo, gari la Wizara ya Kilimo lililokuwa likitokea Dodoma kwenda Shinyanga, lilipata ajali mkoani Singida na kusababisha vifo vya maofisa watano wa serikali waliokuwa wakielekea Shinyanga kikazi. Waliokufa katika ajali hiyo ni Stella Ossano 39, Ester Mutatembwa 36, Abdallah Mushungusi 53, Charles Somi na Erasto Mhina 43.Kama hiyo haitoshi, gari la Naibu Waziri wa Uchukuzi na Mawasiliano, Atashasta Nditiye lilipata ajali Jumapili Novemba 11, 2018 mkoani Singida likiwa na watu wanane ambao wote walinusurika. Onyo la serikali Hivi karibuni, serikali ilitoa onyo kali kwa viongozi mbalimbali, wakiwamo wabunge wanaowashinikiza madereva wao kuendesha kwa mwendo kasi na kuwa chanzo cha ajali zinazoongezeka za magari ya serikali.Pia ilitaja hatua mbalimbali ambazo imeanza kuzichukua, ili kukomesha ajali. Naibu Waziri wa Mambo ya Ndani ya Nchi, Masauni Hamad Masauni alisema hayo alipokuwa akijibu swali la nyongeza la Mbunge wa Kaliua, Magdalena Sakaya CUF aliyetaka kujua kauli ya serikali kuhusu ongezeko la ajali za magari ya serikali.Masauni alisema hatua mbalimbali zimeanza kuchukuliwa kutokana na ongezeko hilo la ajali, ikiwa ni pamoja na serikali kuanza kutoa mafunzo maalumu kwa madereva wote wa serikali ili kuwafanya kuzingatia sheria za usalama barabarani. Tumeanza kuwapatia mafunzo maalumu madereva wa magari ya serikali na wengine ili wahakikishe kuwa wanazingatia kikamilifu sheria za usalama barabarani, ili kukomesha ajali hizi, alisema.Alisema pamoja na hatua hizo zinazoendelea kuchukuliwa, viongozi wa serikali na wabunge, pia wanapaswa kuwa sehemu ya kampeni ya kupunguza ajali za barabarani kwa kutowahamasisha madereva wao kwenda kasi.Serikali inatoa onyo kwa viongozi ambao wamekuwa kiini cha ajali kwa kuwashinikiza madereva wao kwenda mwendo kasi, ni lazima viongozi wawe mstari wa mbele katika kuhakikisha kuwa ajali hizi za magari ya serikali zinakoma. Serikali inaendelea kuwafuatilia viongozi wenye tabia kama hizi na watakapobainika watachukuliwa hatua kali za kisheria, alisema Naibu Waziri Masauni.  <topic>: KITAIFA 